  Майя Бывальцева 2017-тӥ арын Яр каргуртын поликлиникалэн выль юртэз кылдоз. 29-тӥ гудырикошконэ ёросэ вуылыкуз Удмуртилэн тӧроез Александр Соловьёв улосвылысь лэсьтӥськонъя министерствоез объектэз выльдон понна коньдон чакланы куриз. Али поликлиника ёркыт интыын ужа, солэн быдӟалаез 1 сюрс 100 квадрат метр. «Чаклась ёзэсъёслэн куронзы вань, соосъя диагностикая интыез паськытатыны кулэ, озьы ик ужан тӥрлыкъёсты тазатонэз, соин ик 2009-тӥ арын ай кык этажъем юртэз поликлиника улэ тупатон сярысь пуктэт кутэмын вал», — вераз элькунысь тазалыкез утёнъя министр Алексей Чуршин. Соку 30 миллион манет тыр ужъёс быдэстэмын вал, но ӵектосэз дугытӥзы. Али йылпумъяны 40 миллион манет котыр кулэ. Выльдонэз быдэстэм бере 2 сюрс 600 квадрат метр быдӟа выль корпусын интыяськозы амбулаторной приёмъя кабинетъёс, йӧназъян но физиолечение ёзэт но мукетыз. Александр Соловьёв озьы ик вуылӥз Дизьмино черкогуртэ. Таяз арын южтолэзе отын лулчеберетъя но спортъя огъет ворсаськиз, юртлэн липетэз куашказ. «Юртлэн кыкетӥ люкетэз али сылэ, но, жаляса верано, эскеронлы йылпумъянъёс вуизы, юртэз выльдыны но азьланяз уже кутыны уг луы шуыса. Юрт соку ик ворсамын вал, малы ке шуоно, куашканлы кышкытлык вань, соин ик оштолэзьысен уг ужа. Спортзал сяна, отын 420 интылы учкон зал, кружокъёслы но секциослы кабинетъёс», — пусйиз поселенилэн тӧроез Елена Игнатова. Муниципалитетлэн кивалтӥсьёсыз элькунлэн тӧроезлы вазиськизы выль огъет пуктыны курыса. Учкон но споръя зал сяна, отчы интыяськоз ФАП, крезьгуръя школалэн ёзэтэз но черкогуртлэн администрациез. Александр Соловьёв улосвылысь лэсьтӥськонъя, архитектурая но улон инты политикая министрез Иван Новиковез тужгес тупась ӵектосэз дасяны куриз. «Улон инты бадӟым, татын 1 сюрс 700 адями улэ. Гурт клублэсь выль юртсэ пуктон ужпумез ми тыршомы сэрттыны-пертчыны, вуоно арын объектлы ужкагазъёсты дасянэз кутскыны кулэ», — вераз элькунлэн тӧроез. Ужан нунал пумын Александр Соловьёв Яр каргуртысь лулчеберетъя но шутэтсконъя «Юбилейный» центре пыраз. Отын ужасьёс юртлэн липетэз вия но укноосыз вужмемын шуыса ӝожтӥськизы, элькун кивалтӥсь липетэз тупатъян но укноосты воштон понна коньдон шедьтыны оскытӥз. Тегъёс: Лулчеберет Тазалык АлексейЧуршин ИванНовиков Яр Удмуртия Тазалыкезутёнъяминистерство АлександрСоловьёв тазалыкезутён эмъяськонниос лэсьтськон  